Boer se ‘moordenaar’ wéér vasSthembiso Vincent Shabalala. Foto: SAPD ŉ Man wat van moord en roof aangekla word, is weer agter tralies nadat hy vroeër tydens ŉ hofverskyning in die Pietermaritzburg landdroshof in KwaZulu-Natal ontsnap het. Kapt. Thulani Zwane, woordvoerder van die polisie, sê Sthembiso Vincent Shabalala (34) het Vrydag in die Pietermaritzburg landdroshof verskyn op aanklagte van ontsnapping. Shabalala het op 2 Desember uit dié hof ontsnap nadat hy op aanklagte van moord, roof en aanranding verskyn het. Hy is Donderdagaand by ŉ huis in Morning Rise in hegtenis geneem nadat die polisie ŉ wenk ontvang het. Shabala word daarvan beskuldig dat hy Rob Anderson, ŉ boer van Richmond, in Augustus 2012 vermoor en sy bakkie gesteel het. Die voorval het ŉ week voor Anderson se 39ste verjaarsdag plaasgevind. Shabalala is kort na die voorval in hegtenis geneem. Shabalala is ook later van aanranding aangekla nadat hy ŉ tronkbewaarder glo met ŉ stoel geslaan het. Shabalala bly intussen in aanhouding en sal weer op 22 Januarie in die hof verskyn.